胡人走馬行
作者：孔武仲
朝代：宋

paragraphs: 天街極目如平水，胡人走馬天街裏。
南宫宴罷晚色深，宿雨初乾塵不起。
胡巾滿插漢京花，雕鞍一簇濃如霞。
千蹄撇過在頃刻，閃電飛星不留迹。
路旁看者如堵墻，街使傳呼俱辟易。
朝家和戎七十年，隻矢不射胡中天。
爾曹不必夸馳騁，官家無意窺幽燕。
穩將金帛北歸去，萬歳千秋祝明主。
氈車滿野春草長，任爾祁連山下住。